Krist Novoselic

Krist Anthony Novoselic (s. 16. toukokuuta 1965) on yhdysvaltalainen rockmuusikko, basisti ja poliittinen aktivisti. Hänet tunnetaan parhaiten Nirvana-yhtyeen basistina ja perustajajäsenenä. 2,01 metriä pitkä Novoselic on soittanut myös Eyes Adrift-, Flipper-, Giants in the Trees- ja 3rd Secret -yhtyeissä. 

Musiikki
Novoselic syntyi 16. toukokuuta 1965 Comptonissa Kaliforniassa. Hänen vanhempansa Krist ja Maria olivat kroatialaisia siirtolaisia. Novoselic kuunteli nuorena Led Zeppeliniä, Devoa, Black Sabbathia ja Aerosmithia. Kristin kotikieli oli kroatia. Hän kävi lastentarhaa Los Angelesin Leland Street Schoolissa, jossa englannin oppiminen oli hänelle aluksi vaikeaa. 

Vuonna 1980 Novoselic muutti vuodeksi Kroatiaan sukulaistensa luokse. Samoihin aikoihin hän alkoi kuunnella punkia, esimerkiksi Sex Pistolsia ja Ramonesia. Kun Novoselic jonkin ajan kuluttua palasi Yhdysvaltoihin, hän tapasi Kurt Cobainin. He perustivat vuonna 1987 yhdessä Nirvanan, jossa Novoselic toimi basistina. 

 Nirvana 
Nirvana on yksi vaikutusvaltaisimmista yhtyeistä rock-musiikin historiassa. Se perustettiin Seattlessa vuonna 1987, ja se nosti vaihtoehtomusiikin valtavirtaan, kun sen toinen albumi Nevermind yllätti musiikkiteollisuuden ja mullisti populaarikulttuurin ilmestyessään vuonna 1991. Yhtyeen punk-henkisyys ja abstraktit sanoitukset vangitsivat alun perin yhä vieraantuneemmaksi käyvän X-sukupolven mielikuvituksen – ja niiden vaikutus kuuluu rockmusiikissa yhä tänäkin päivänä.

Nirvana ehti virallisesti julkaista vain kolme albumia olemassaolonsa aikana: Bleachin vuonna 1989, Nevermindin vuonna 1991 ja In Uteron vuonna 1993. Nevermind on Nirvanan myydyin albumi, sitä on myyty pelkästään Yhdysvalloissa yli 10 miljoonaa kappaletta. In Utero on toisena, viiden miljoonan myydyn kappaleen lukemalla ja debyyttialbumi Bleach on myynyt kaksi miljoonaa kopiota Yhdysvalloissa. Näiden lisäksi Nirvanan kokoelma-albumi Incesticide on vuosien saatossa saavuttanut suuren kulttisuosion. Yhtye hajosi, kun Kurt Cobain kuoli itsemurhan seurauksena 5. huhtikuuta 1994.
pienoiskuva|Krist Novoselic vuonna 2011.

 Nirvanan jälkeen 
Nirvanan hajoamisen jälkeen Novoselic soitti Sweet 75 -duossa, joka ennen hajoamistaan julkaisi vuonna 1997 yhden albumin. Vuonna 2000 avattiin Experience Music Project -museo, jossa oli ensimmäinen laaja Nirvana-näyttely. Novoselic auttoi sen kokoamisessa. Hän sai lentäjän lupakirjan, omisti maatilan Willapa Hillsissä, ohjasi L7-yhtyeestä The Beauty Process -dokumenttielokuvan ja soitti bassoa useissa lyhytikäisissä projekteissa, kuten: Eyes Adriftissä (2002) ja Flipperissä (2006). Vuonna 2016 hän perusti Giants in the Trees -yhtyeen. 

Novoselic, Jillian Raye, Erik Friend ja Ray Prestegard olivat Giants in the Trees -yhtyeen jäsenet vuoteen 2020 saakka. Usein myös Jennifer Johnson liittyy mukaan laulamaan. Yhtye aloitti kirjoittamalla soittopäivän aikana kappaleet ”Sasquatch” ja ”Center of the Earth”. ”Sasquatch” oli yhtyeen ensimmäinen virallisesti julkaistu kappale heinäkuussa 2017. Se julkaistiin musiikkivideon kera. Giants in the Trees -nimeä kantava debyyttialbumi julkaistiin vuoden 2017 lopulla. Bändin toinen albumi Volume 2 julkaistiin 29. maaliskuuta 2019. 

Novoselic totesi vuonna 2023, että Giants in the Trees ”hiipui pois” vuonna 2020 koronaviruspandemian vuoksi. Novoselic, Raye ja Johnson perustivat uuden yhtyeen nimeltä 3rd Secret vuonna 2022 yhdessä Soundgardenin rumpalin Matt Cameronin ja kitaristi Kim Thayilin sekä Void-yhtyeen Bubba Dupreen kanssa.

 Politiikka 
Novoselic oli jo Nirvanan aikana kiinnostunut yhteiskunnallisista kysymyksistä. ”Nirvanan aikoina luin aina sanomalehteä ja pysyin ajan tasalla asioista. 1980-luvun punkrock oli hyvin poliittista; suurin osa siitä oli täysin avoimen poliittista. Aloin kiinnittää enemmän huomiota 1990-luvun alussa, kun Washingtonin osavaltion lainsäätäjät hyväksyivät niin sanotun Erotic Music Law -lain, josta tuli lopulta harmful to minors -lainsäädäntö... vaikutti siltä, että se tulisi koskettamaan minua taiteilijana. Ja kyseessä oli täysin mieletön ehdotus: kuka tahansa syyttäjä Washingtonin osavaltiossa voisi katsoa musiikin olevan haitallista alaikäisille.” vasen|pienoiskuva|305x305px|Krist Novoselic vuonna 2008.Hän vastusti Washingtonin osavaltion sensuurilakeja ja järjesti hyväntekeväisyyskonsertteja, kuten Bosnian raiskausuhrien tukikonsertin vuonna 1993. Vuonna 1995 hän perusti JAMPACin (Joint Artists and Music Promotions Political Action Committee) taistelemaan musiikin sensuuria ja nuorisotapahtumien rajoituksia vastaan.
Vuonna 1998 Krist liittyi muusikoiden, näyttelijöiden ja muiden poliittisten aktivistien seuraan The Spitfire Tourille. Spitfire Tour on sananvapauskiertue, jota käytetään alustana globaalien kysymysten käsittelyyn. Hän perusti kiertueet yhdessä Rage Against the Machine -yhtyeen Zack De la Rochan kanssa. Spitfire-kiertue vierailee vuosittain yliopistokampuksilla, pääasiassa syksyisin. Jokaisessa tapahtumassa on vähintään neljä puhujaa, jotka ovat kaikki lavalla samaan aikaan mutta puhuvat vuorollaan. 

Aiheina ovat muun muassa ihmisoikeudet, ympäristöoikeudenmukaisuus, sosiaaliset kysymykset sekä ajankohtaiset kampusaiheet. Kiertueen taustalla on usko siihen, että ruohonjuuritason vuorovaikutus on avain positiiviseen muutokseen. Tarjoamalla tietoa vakavista aiheista hauskassa ja viihdyttävässä ympäristössä, johon kuuluu musiikkia, puhe-esityksiä, videoita, runoutta ja muuta, tavoitteena on inspiroida nuoria osallistumaan aktiivisesti omaan yhteisöönsä ja koko maailmaan.

 Kirja 
pienoiskuva|Krist Novoselic Aberdeenissa vuonna 2014. 
Vuonna 2004 Novoselic julkaisi kirjansa Of Grunge and Government: Let’s Fix This Broken Democracy!, (”Grungea ja hallintoa: Korjataan tämä rikkinäinen demokratia!”), jossa hän yhdisti Nirvana-muistot ja vaaliuudistuksen puolustuksen. Hänestä tuli FairVoten puheenjohtaja, ja hän toimi myös Wahkiakumin piirikunnan demokraattipuolueessa. Samana vuonna Novoselic teki valtakunnallisen kirjankiertueen FairVoten kanssa mainostaen kirjaansa. Kiertue sai runsaasti medianäkyvyyttä. 

 Cascade 
Novoselic oli Wahkiakumin piirikunnan valtuutettu vuosina 2006–2009, kunnes erosi tehtävistään ryhtyäkseen poliittisesti riippumattomaksi. Vuonna 2024 Novoselic ilmoitti perustaneensa oman puolueen Cascaden ja ryhtyvänsä Yhdysvaltain presidenttiehdokkaaksi. Presidenttiehdokkuus ja puoluekokousten järjestäminen kuuluvat niihin vaatimuksiin, jotka hänen perustamansa Cascade-puolueen on täytettävä, jotta osavaltio tunnustaisi sen ”aidoksi puolueeksi” On huomionarvoista, että Novoselic on todennut, ettei hänellä ole minkäänlaista halua ryhtyä Yhdysvaltain presidentiksi, vaan hän tekee tämän ainoastaan puolueen perustamisen vuoksi.

 Yksityiselämä 
Novoselic meni naimisiin rock-valokuvaaja Shelli Dilleyn kanssa, jonka kanssa hän oli seurustellut jo lukiosta lähtien. Pari erosi vuonna 1999, ja muutamaa vuotta myöhemmin Novoselic meni naimisiin taiteilija Darbury Ayn Stenderun kanssa, jonka kanssa hänellä on kaksi lasta.

 Lähteet 

 Aiheesta muualla 

Luokka:Nirvana
Luokka:Vuonna 1965 syntyneet
Luokka:Yhdysvaltalaiset basistit
Luokka:Yhdysvaltalaiset harmonikansoittajat
Luokka:Yhdysvaltalaiset kitaristit
Luokka:Yhdysvaltalaiset rockmuusikot
Luokka:Elävät henkilöt